Her er du: Forside > Løb > Nyheder om løb > Løberen Skovmarathon
Løberen Skovmarathon - novembers store løb
Er du mere til natur end by, ja så er der ingen vej uden om Løberen Skovmarathon. Den 19. udgave af det populære løb, som i fjor rundede de 2500 tilmeldte, afvikles d. 2. november i Store Dyrehave ved Hillerød.
Det hører til undtagelserne, at et maratonløb afvikles i skoven. Løberen Skovmarathon d. 2. november tilbyder ikke desto mindre de klassiske 42,195 i Store Dyrehave ved Hillerød, hvor ruten går ad gode grusstier. Læg dertil efterårets pragtfulde farver foruden et stort startfelt, og du har rammerne om en herlig og aktiv søndag.
Ud over maratondistancen, hvor startskuddet lyder klokken 10.00, så er der mulighed for at vælge en mere menneskelig søndagstur på enten 10 eller 21,1 km – med start hhv. kl. 10.30 og 11.
I fjor kunne arrangørerne fra Farum OK og Tisvilde Hegn OK glæde sig over, at tilmeldingen for første gang nogensinde rundede de 2500. En storm i dagene op til løbet resulterede imidlertid i flere væltede træer på ruten, som først måtte fjernes. Om morgenen for selve løbet fik et trist regnvejr tilmed en del løbere til at blive under dynen. Synd for dem, for det klarede op og endte med at blive en virkelig flot dag.
Tilmeldingen er i fuld gang, og vil du gerne spare et ekstragebyr, så skynd dig inden tilmeldingsfristen den 25. oktober. Man kan dog tilmelde sig helt frem til selve dagen, med mindre at loftet på 2800 tilmeldte ikke er nået inden da.
Løberen Skovmarathon – Store Dyrehave (ved Hilleørd) d. 2. november 2014 – mere info HER